天主教會

天主教會，又叫羅馬天主敎，簡稱天主敎，或者叫公教，係世界上最大嘅基督敎會。根據敎會統計年報，2004年有 1,098,366,000 信眾，而聯合國報稱嗰年世界人口有 6,388,500,000。羅馬天主敎個阿頭係教宗，即係羅馬主教，家下係敎宗方濟。

敎會界定自己係承繼伯多祿嘅天主敎會，係耶穌基督拯救世人嘅唯一、神聖、普世同使徒嘅敎會。

羅馬天主教自信係源自耶穌基督嘅正宗，論據來自瑪竇福音第十六章18節，耶穌同伯多祿講：｢你是伯多祿，我要將我的教會建立在這磐石上。｣ 伯多祿喺瑪竇福音嘅名，喺巴勒斯坦嘅亞拉美文係「刻法」，喺亞拉美文正係「磐石」嘅意思，所以佢哋相信伯多祿係羅馬第一位主教，一直承傳到而家。而伯多祿啲繼承者，就係俾人叫做教宗嘅人，係全球天主教嘅最高領袖。

羅馬天主教會嘅統治範圍曾經俾人叫做教宗國，直到而家，教宗依然係梵蒂岡嘅元首。